Писмо от Христо Ботев до Георги Стойчев, 12.04.1875
Г-н Стойчов!

Причините, които са ме накарали да се отделя от Каравелова, са отсрещните българи. Тие ще да ми помогнат да се сдобия с печатницата и да бъда в сяко едно отношение техен. По-преди ми пишехте, че сте събрали някоя пара за "Знаме" и не ги изпроводихте. Коя е причината? Боите се да не престане "Знаме"? Това желаят мнозина, а особено Л. К[аравелов], но техните желания няма да се осъществят. Какви променения ще да станат в нашата емиграция! На колко души патриоти ще да излязат подлостите наяве! Потърпете само малко и ако имате доверие, то помогнете ми в тие критически минути.

Поздравлявам ви: Хр.Ботйов

 Източник

 Христо Ботев, "Събрани съчинения в три тома", под. ред. на Николай Жечев, изд. "Български писател", София, 1976, код 15 9536172711 / 5506-23-77, т.3, с.217

Писма от Христо Ботев